Sagen drejer sig om den skattemæssige behandling af en række udgifter, navnlig låneomkostninger, som Vestas har afholdt i indkomstårene 2011-2014.
Ret: Vestre Landsret (2. instans)
Faggruppe: Civilsag — Almindelig civil sag
Sagsemner: Sager med en værdi over 1 mio kr.;
Skat;

VESTRE LANDSRET
RETSBOG

Den 20. september 2022 holdt Vestre Landsret møde i retsbygningen i Viborg.

Landsdommerne Hanne Aagaard, John Lundum og Stine Kvesel Mortensen
(kst.) behandlede sagen.

Sag BS-20872/2022-VLR
(14. afdeling)

Vestas Wind Systems A/S
(advokat Søren Lehmann Nielsen og advokat Jef Nymand Hounsgaard)

mod

Skatteministeriet
(advokat Sune Riisgaard)

Sagen er anlagt den 6. juli 2021 ved Retten i Aarhus (sag BS-26100/2021-ARH).
Retten i Aarhus har ved kendelse af 31. maj 2022 bestemt, at sagen skal henvises
til Vestre Landsret som 1. instans i medfør af retsplejelovens § 226, stk. 1.

Sagen drejer sig om ansættelse af Vestas Wind Systems A/S’ skattepligtige ind-
komst for indkomstårene 2011-2014, herunder adgangen til driftsomkostnings-
fradrag for finansieringsudgifter, jf. statsskattelovens § 6, stk.
1, litra a.

Vestas Wind Systems A/S har i stævning og supplerende stævning navnlig an-
ført, at Vestas-koncernens kernevirksomhed består i udvikling, produktion,
markedsføring, salg, service og vedligeholdelse af vindmøller, og Vestas Wind
Systems A/S er det børsnoterede moderselskab i koncernen. Moderselskabet har i
de omtvistede år drevet en virksomhed, som gav væsentlige skattepligtige
indtægter i form af management fees og service-, royalty- og lejeindtægter samt
finansielle indtægter i form af renter og vederlag for garantistillelse. Vestas



2

Wind Systems A/S gør principalt gældende, at udgifterne til finansiering af denne
skattepligtige virksomhed er fradragsberettigede, når der er tale om fi-
nansieringsudgifter, som medgår til at sikre og vedligeholde den eksisterende
skattepligtige virksomhed og indkomst og ikke til udvidelse af indkomstgrund-
laget.

SKAT og Skattestyrelsen (sidstnævnte vedrørende indkomståret 2018) fandt ved
sine afgørelser af henholdsvis 1. juli 2015, 8. juli 2016, 6. juli 2017 2. februar
2018 og 5. juli 2018, at de omtvistede finansieringsudgifter ikke kan ses som di-
rekte knyttet til selskabets drift, og derfor ikke kan anses som en driftsudgift efter
statsskattelovens § 6, stk. 1, litra a.

Vestas Wind Systems A/S klagede over SKATs og Skattestyrelsens afgørelser.

Landsskatteretten traf herefter afgørelser om de omhandlede indtægtsår den 7.
april 2021, hvor det blandt andet anføres, at praksis vedrørende statsskatte-lovens
§ 6, stk. 1, litra a, bygger på en helt konkret vurdering af, om der forelig-ger en
aktuel driftsmæssig begrundelse for afholdelse af udgiften. Landsskatte-retten
stadfæstede SKATs og Skattestyrelsens afgørelser og anførte, at Vestas Wind
Systems A/S ikke havde godtgjort, at de omhandlede låneomkostninger havde en
sådan snæver og direkte forbindelse til den løbende drift, som må kræves for
fradrag, men at der derimod var tale om udgifter, som angik selska-bets
finansielle grundlag.

Vestas Wind Systems A/S har påstået sagen henvist til landsretten med den be-
grundelse, at sagen efter selskabets opfattelse er af principiel karakter, da pro-
blemstillingen ikke er afklaret i retspraksis. Afgørelsen vil have væsentlig be-
tydning for retsanvendelsen og også vidtrækkende betydning for virksomhe-der,
der har omkostninger, der knytter sig til låneoptagelse.

Skatteministeriet har protesteret mod henvisning til landsretten og har hertil
anført, at retsstillingen er afklaret på det principielle plan, og det er gennem
praksis fastslået, at udgifter skal have en meget direkte tilknytning til virksom-
hedens drift for at være fradragsberettigede. Sagen vil derfor bero på en kon-kret
vurdering af, om Vestas Wind Systems A/S har løftet denne bevisbyrde.

Retten i Aarhus har den 31. maj 2022 henvist sagen til Vestre Landsret med den
begrundelse, at sagen er af principiel karakter, idet sagens spørgsmål ikke er
afklaret i retspraksis. Byretten har samtidig lagt vægt på, at sagen må anses for at
have generel betydning for retsanvendelsen og retsudviklingen.



3

Landsretten afsagde

K E N D E L S E

Efter retsplejelovens § 266, stk. 5, skal landsretten af egen drift påse, at betingel-
serne for at henvise sagen til behandling ved landsretten i 1. instans er opfyldt, jf.
retsplejelovens § 226, stk. 1.

Sagen drejer sig om, hvorvidt de af Vestas Wind Systems A/S afholdte udgifter
til vedligehold af selskabets fremmedkapital er fradragsberettigede efter stats-
skattelovens § 6, stk. 1, litra a.

Sagens afgørelse vil i relation til dette spørgsmål bero på en konkret bevismæs-
sig vurdering af, om Vestas Wind Systems A/S har løftet bevisbyrden for, at
udgifterne er medgået til at erhverve, sikre og vedligeholde selskabets ind-komst.

På denne baggrund og efter en samlet vurdering af sagen i øvrigt finder lands-
retten ikke, at betingelserne for at henvise sagen til landsretten i medfør af rets-
plejelovens § 226, stk. 1, er opfyldt. Landsretten ophæver derfor byrettens ken-
delse og hjemviser sagen til fortsat behandling i byretten i 1. instans, jf. retsplej-
elovens § 226, stk. 5, jf. stk. 1.

THI BESTEMMES:

Byrettens kendelse ophæves, og sagen hjemvises til fortsat behandling i byret-ten
i 1. instans.

Sagen sluttet.